ИНСТИТУТ ЗА РАТАРСТВО И ПОВРТАРСТВО, ИНСТИТУТ ОД НАЦИОНАЛНОГ ЗНАЧАЈА ЗА РЕПУБЛИКУ СРБИЈУ

ПОЗИВ ЗА ПРЕДАВАЧЕ ЗА ЕДУКАЦИЈУ САВЕТОДАВАЦА

**Модул 5**

**ПРИМЕНА БИОРЕГУЛАТОРА У ПРОИЗВОДЊИ ВОЋА**

На основу члана 22, став 1. Закона о обављању саветодавних и стручних послова у области пољопривреде, обука и усавршавање пољопривредних саветодаваца и пољопривредних произвођача, поред осталог, обухвата и организовање едукација-тренинга пољопривредних саветодаваца у сарадњи са домаћим и страним образовним и истраживачким институцијама и стручњацима.

Институт за ратарство и повртарство, „Институт од националног значаја за Републику Србију“ из Новог Сада, као овлашћена организација по решењу Министарства пољопривреде, шумарства и водопривреде број 003621184 2024 14840 003 000 000 001 од 24.01.2025. године, као и на основу Годишњег плана усавршавања пољопривредних саветодаваца и пољопривредних произвођача за 2025. годину, организује наведену едукацију.

На основу члана 50. Правилника о ближем уређењу планирања набавки, спровођења поступака набавки и праћења извршења уговора о набавкама бр. 64-2/3715 од 25.11.2020. године и члана 30. Статута Института за ратарство и повртарство директор доноси Одлуку о спровођењу поступка набавке услуга.

**Опис модула – Едукације**

Примена савремених технологија у воћарству треба да обезбеди рано ступање на род, високе и

редовне приносе и висок квалитет плодова што води ка извозној конкурентности производње. Као

једна од низа мера, употреба биорегулатора је саставни део интегралног приступа производњи и

треба да прати иновације у технолошком процесу гајења воћака. У засаду јабуке се у току вегетације

биорегулатори примене 20 до 25 пута за различите намене, као самостални третмани или у склопу

заштите од болести и штеточина и фолијарне прихране. Када је примена биорегулатора у питању, у

пракси се произвођачи воћа често ослањају на искуство и знање спољњих консултаната, домаћих и

страних, стога је оправдано извршити обуку саветодаваца ПСС са циљем разумевања теоријских

начела и практичних аспеката њихове примене. Предлажемо да се као предавачи за овај модул

ангажује тим људи са респектабилним искуством у области примене биорегулатора у производњи

воћа.

**Резултат едукације** - Учесници едукације у оквиру теме Биолошке основе за примебиорегулатора

код јабучастог и коштичавог воћа добиће информације о фенолошким, морфолошким и

физиолошким специфичностима јабучастих и коштичавих воћних врста као предусловима за

примену биорегулатора са циљем успостављања редовне родности и добијања плодова високог

квалитета.

Учесници едукације у оквиру теме Примена биорегулатора за побољшање заметања плодова

јабучастог воћа добиће сазнања о процесима цветања, опрашивања, оплодње, заметања и развоја

плодова, утицају еколошких фактора на исте, као и о могућностима да се применом биорегулатора

умањи штетно дејство еколошких фактора и утиче на заметање и висину приноса јабучастог воћа.

У оквиру теме која се односи на Проређивање цветова и плодова и спречавање опадања плодова јабуке, учесници ће бити упознати са значајем и ефектима ове помотехничке мере, са начинима и временом извођења, о групама биорегулатора, механизмима деловања и препаратима који се у ову сврху примењују, као и о утицају еколошких фактора на ефикасност хемијског проређивања.

У оквиру теме, Примена биорегулатора у производњи коштичавог воћа, полазници ће добити информације о могућностима повећања приноса и побољшања квалитета плодова коштичавог воћа применом биорегулатора у оквиру интегралног приступа производњи, са акцентом на избор активних материја и правилно одређивање времена примене.

У оквиру теме Третмани биорегулаторима после бербе, учесници ће бити упознати са биолошким и физиолошким основама зрелости и квалитета плодова јабучастог и коштичавог воћа, физиолошким и фитопатолошким променама у току чувања плодова као и савременим пост-харвест технологијама које за циљ имају очување квалитета плода након бербе.

**Предвиђени број учесника и група:** Саветодавци из 22 ПССС

задужени за послове воћарства и виноградарства, једна група 60 учесника.

**Период:** III или IV квартал, један дан

**Локација:** На територији Републике Србије

**Задатак предавача:**

1. Израда презентација и одржавање предавања на тему: Примена биорегулатора у производњи воћа
2. Израда едукативног материјала
3. Припрема теста знања
4. Израда предлога агенде
5. Усаглашавање активости са организатором едукације

**Приликом избора предавача биће узети у обзир следећи критеријуми:**

* Висока стручна спрема (VIII степен)
* Радно искуство (најмање 5 година) из области обухваћене едукацијом
* Објављени радови (референце) из области обухваћене едукацијом
* Искуство у одржавању едукација

Пријаве са биографијом, доставити најкасније до **22. августа 2025. године,** на следећу е-маил адресу: nemanja.mihailovic@nsseme.com или писаним путем на адресу Институт за ратарство и повртарство, Максима Горког 30, 21000 Нови Сад.

У разматарање ће се узимати само пријаве пристигле до назначеног рока.

За додатне информације можете се обратити Немањи Михаиловићу е-маил: nemanja.mihailovic@nsseme.com , тел. 064/828-6257 или Даниели Балтић е-маил: daniela.baltic@nsseme.com , тел. 064/820-5724.